การประกอบธุรกิจของแต่ละสายผลิตภัณฑ์

ลักษณะของผลิตภัณฑ์

ฝาจีบ (CROWN CAP) เป็นฝาปิดผนึกขวด ทำมาจากแผ่นเหล็กเคลือบอัดขึ้นรูป
ภายในบุด้วยวัสดุผนึกป้องกันการรั่วซึม เมื่อปิดแน่นจะสามารถเก็บรักษาคุณภาพเครื่องดื่ม
หรือผลิตภัณฑ์ภายในขวดได้ดี ปัจจุบันใช้ผนึกขวดบรรจุน้ำอัดลม เบียร์ โซดา นมถั่วเหลือง น้ำผลไม้

ฝาเกลียวกันปลอม (PILFER-PROOF CAP) ใช้ปิดผนึกขวดเกลียว
พัฒนาขึ้นเพื่อป้องกันการปลอมปนสินค้า ทำจากแผ่นอลูมิเนียมอัดขึ้นรูปเป็นลักษณะถ้วยทรงกระบอก
มีรอยปรุโดยรอบระหว่างตัวฝากับขอบฝา ภายในบุด้วยวัสดุป้องกันการรั่วซึม ไม่เป็นสนิม
เหมาะสมที่จะใช้ผนึกขวดบรรจุน้ำอัดลม เครื่องดื่มบำรุงกำลัง สุรา ยา ฝาเกลียวกันปลอมเปิดง่าย
ใช้ปิดซ้ำได้อีกเมื่อบริโภคไม่หมดในคราวเดียว แต่สามารถเห็นได้ชัดว่าผ่านการเปิดมาแล้ว

ฝาพลาสติก (PLASTIC CAP) เป็นฝาปิดผนึกขวดที่ผลิตโดยใช้พลาสติกเรซิน
หลอมละลายขึ้นรูปเป็นฝา มีรูปแบบที่เหมาะสมกับการใช้งานที่แตกต่างกันหลายประเภท
ลักษณะโดยทั่วไปของฝา มีร่องกันลื่นโดยรอบ และมีรอยปรุระหว่างตัวฝากับขอบฝาเพื่อให้เปิดได้ง่าย
ใช้ปิดซ้ำได้อีกเมื่อบริโภคไม่หมดในคราวเดียว ปัจจุบัน บริษัทฯ
มีฝาพลาสติกหลายชนิดเพื่อตอบสนองความต้องการของลูกค้า ได้แก่

-   ฝาพลาสติกชนิดมีวัสดุบุผนึกป้องกันการรั่วซึม สำหรับใช้ปิดผนึกขวดบรรจุน้ำอัดลม
    หรือผลิตภัณฑ์ที่ผ่านกระบวนการบรรจุด้วยอุณหภูมิสูง เช่น ชา นม เครื่องดื่มบำรุงกำลัง

-   ฝาพลาสติกชนิดไม่มีวัสดุบุผนึกป้องกันการรั่วซึม
    ที่ออกแบบมาให้สามารถป้องกันการรั่วซึมได้โดยไม่ต้องอาศัยวัสดุบุผนึกชั้นใน
    สำหรับใช้ผนึกขวดบรรจุน้ำดื่ม น้ำผลไม้

-   ฝาพลาสติกชนิดไม่มีวัสดุบุผนึกป้องกันการรั่วซึม
    สำหรับผลิตภัณฑ์ที่ผ่านกระบวนการบรรจุด้วยอุณหภูมิสูง เช่น นม ชา

-   ฝาพลาสติกชนิดไม่มีวัสดุบุผนึกป้องกันการรั่วซึม เพื่อการบรรจุในระบบปลอดเชื้อ (Aseptic)

ฝาวงแหวนแม็กซี่คราวน์ (MAXI CROWN) เป็นฝาปิดผนึกขวดที่ทำจากแผ่นเหล็กอัดขึ้นรูปและบากร่อง
ภายในบุด้วยวัสดุป้องกันการรั่วซึม พัฒนาขึ้นเพื่อให้ดึงวงแหวนเปิดได้ง่าย
ป้องกันการนำกลับมาใช้ใหม่และการปลอมปนสินค้าได้สมบูรณ์แบบ
เหมาะสมที่จะใช้ปิดผนึกผลิตภัณฑ์ไม่แช่เย็นต่างๆ

ฝาวงแหวนแม็กซี่แค้ป (MAXI CAP)
เป็นฝาปิดผนึกขวดที่ทำจากแผ่นอลูมิเนียมทั้งชิ้นอัดขึ้นรูปและบากร่องภายในบุด้วยวัสดุผนึกป้องกันการรั่วซึม
นอกจากคุณสมบัติทั่วไปที่เหมือนกับฝาวงแหวนแม็กซี่คราวน์แล้ว
ยังมีคุณสมบัติเหมาะสำหรับผลิตภัณฑ์ที่ต้องเก็บไว้ในที่ที่มีความชื้นสูง
หรือเปียกชื้นเป็นเวลายาวนานได้โดยฝาไม่เป็นสนิม เช่น น้ำดื่ม เบียร์ สุรา น้ำผลไม้

ฝาวงแหวนแม็กซี่พี (MAXI-P) เป็นฝาปิดผนึกขวดที่ทำจากแผ่นอลูมิเนียมอัดขึ้นรูปและบากร่อง
ภายในบุด้วยวัสดุป้องกันการรั่วซึม คุณสมบัติโดยทั่วไปเหมือนกับฝาวงแหวนแม็กซี่แค้ป
ยกเว้นวงแหวนที่ใช้ดึงเปิดเปลี่ยนจากอลูมิเนียมเป็นพลาสติก สามารถป้องกันการปลอมปนสินค้า
และเหมาะสำหรับผลิตภัณฑ์ที่ต้องการเก็บไว้ในที่ที่มีความชื้นสูงโดยฝาไม่เป็นสนิม เช่น น้ำดื่ม เบียร์
สุรา น้ำผลไม้

การตลาดและภาวะการแข่งขัน

ปี 2555
ในช่วงไตรมาสแรกภาคอุตสาหกรรมหลายรายยังคงอยู่ในสภาพเร่งฟื้นฟูภายหลังจากประสบปัญหาน้ำท่วมหนักในปลายปี
2554 ในส่วนของภาครัฐได้มีการนำนโยบายต่างๆ มาใช้ในการกระตุ้นเศรษฐกิจ ได้แก่
โครงการรับจำนำข้าว การให้สิทธิสำหรับผู้ซื้อรถยนต์คันแรก ที่จะได้รับการลดหย่อนภาษี
รวมทั้งการปรับขึ้นค่าแรงขั้นต่ำทั่วประเทศ
มาตรการทั้งหมดนี้ส่งผลถึงรายได้ของประชาชนโดยตรงทำให้กำลังการซื้อและการบริโภคภายในประเทศเพิ่มขึ้น
การเร่งปรับปรุงโครงสร้างด้านสาธารณูปโภคพื้นฐานที่เสียหายให้กลับคืนสภาพโดยเร็ว
และโครงการป้องกันน้ำท่วมอย่างยั่งยืนของภาครัฐ
ช่วยเสริมสร้างความมั่นใจให้ภาคธุรกิจมากขึ้นและช่วยส่งเสริมให้เศรษฐกิจในประเทศเติบโตขึ้น
อย่างไรก็ตามสำหรับอุตสากรรมเครื่องดื่มในปี 2555 มีอัตราการเติบโตตั้งแต่ร้อยละ 5 ถึงร้อยละ
13 ขึ้นอยู่กับอุตสาหกรรมแต่ประเภท

ปี 2555 อัตราการเติบโตของบรรจุภัณฑ์พลาสติกเพิ่มขึ้น ปัจจัยหนึ่งมาจากการขาดแคลนขวดแก้ว
และกระป๋องอลูมิเนียม อันเป็นผลกระทบต่อเนื่องจากปัญหาน้ำท่วม ในปลายปี 2554
จนต้องมีการนำเข้าจากต่างประเทศและอีกปัจจัยหนึ่งมาจากการลงทุนใหม่และการขยายกำลังผลิตของผู้ผลิตรายเดิม
โดยเฉพาะการลงทุนในกลุ่มชาพร้อมดื่ม และเครื่องดื่มเพื่อสุขภาพและความงาม
การกระตุ้นตลาดด้วยกลยุทธการส่งเสิรมการขายของผู้ผลิตเครื่องดื่มเหล่านี้
ทำให้ภาพรวมของการบริโภคเครื่องดื่มกลุ่มนี้เติบโตมากกว่าปกติ เป็นผลให้บริษัทฯ
ต้องมีการขยายกำลังการผลิตให้สอดคล้องกับความต้องการของตลาด

ด้านตลาดต่างประเทศ บริษัทฯ มีการส่งออกไปยังประเทศในกลุ่มอาเซียน
และนอกอาเซียนบางประเทศ ได้แก่ ไต้หวัน ออสเตรเลีย และนิวซีแลนด์ เป็นต้น
ซึ่งเศรษฐกิจของประเทศต่างๆ ดังกล่าวมีการขยายตัวค่อนข้างดี
ผลกระทบจากข้อตกลงเรื่องการลดภาษีทั้งในกลุ่มประเทศอาเซียนด้วยกัน
และข้อตกลงระหว่างอาเซียนกับประเทศอื่นๆ เช่น จีน อินเดีย และญี่ปุ่น ซึ่งเริ่มมีผลตั้งแต่ปี 2553
เป็นต้นมานั้น ทำให้โอกาสทางการตลาดเพิ่มมากขึ้น
ขณะเดียวกันก็ทำให้การแข่งขันรุนแรงมากขึ้นด้วย โดยเฉพาะ คู่แข่งจากประเทศจีน
ซึ่งเน้นการขายสินค้าในราคาต่ำเป็นหลัก
การเปิดประเทศและส่งเสริมให้มีการลงทุนจากต่างชาติเข้าไปในประเทศพม่ามากขึ้น
ส่งผลให้อุตสาหกรรมเครื่องดื่มในพม่าเติบโตขึ้นอย่างมาก ซึ่งถือเป็นโอกาสที่บริษัทฯ
จะได้ขยายเข้าไปในพม่ามากขึ้นด้วยบริษัทฯ
จึงจำเป็นต้องวางกลยุทธ์โดยเน้นในเรื่องคุณภาพและต้นทุนที่แข่งขันได้

กลยุทธ์ทางการตลาดของบริษัทฯ ในปี 2555 มีดังนี้

(1) คุณภาพของผลิตภัณฑ์

ในปี 2555 บริษัทฯ
ได้รับการตรวจประเมินและการรับรองระบบบริหารคุณภาพฉบับที่ทันสมัยอันประกอบด้วย
การรับรองระบบบริหารคุณภาพ ISO 9001 : 2008 ระบบการจัดการด้านสิ่งแวดล้อม ISO 14001
: 2004 ระบบการจัดการสุขลักษณะที่ดีในสถานประกอบการ ( Good Manufacturing
Practice – GMP ) ระบบการวิเคราะห์อันตรายและจุดวิกฤตที่ต้องควบคุม ( Hazard
Analysis and Critical Control Point – HACCP )
ซึ่งเป็นระบบที่ใช้กับสถานประกอบการผู้ผลิตอาหารและเครื่องดื่ม
ระบบการจัดการอาชีวอนามัยและความปลอดภัย (BS OHSAS 18001:2007, มอก.
18001-2554) ระบบการบำรุงรักษาทวีผลแบบทุกคนมีส่วนร่วม (TPM)
เพื่อให้การควบคุมคุณภาพในทุกขั้นตอนเป็นไปอย่างเที่ยงตรงและถูกต้องตรงตามมาตรฐาน
และเพื่อให้ลูกค้ามีความมั่นใจในผลิตภัณฑ์ของบริษัทฯ มากยิ่งขึ้น บริษัทฯ
ได้เริ่มดำเนินการจัดทำระบบการจัดการด้านความปลอดภัยของอาหาร ISO 22000:2005
และระบบการจัดการความปลอดภัยในห่วงโซ่อาหาร FSSC22000 (Food Safety Management
System) ซึ่งมีเป้าหมายที่จะของรับการรับรองภายในกลางปี 2556
ซึ่งจะช่วยเสริมสร้างความมั่นใจในการใส่ใจทางด้านคุณภาพผลิตภัณฑ์และความปลอดภัยในการนำผลิตภัณฑ์ของบริษัทฯ
ไปใช้งานและส่งมอบถึงผู้บริโภค

(2) ด้านราคา

ในปี 2555 ราคาวัตถุดิบหลักไม่มีความผันผวน ประกอบกับมีแผนการลดต้นทุนการผลิตอย่างต่อเนื่อง
ทำให้บริษัทฯ สามารถกำหนดกลยุทธ์ทางด้านราคา
เพื่อตอบสนองความต้องการของลูกค้าได้อย่างเหมาะสม แต่อย่างไรก็ตาม
สภาพการแข่งขันในด้านราคาจำหน่ายได้มีความรุนแรงมากขึ้น
ทั้งจากคู่แข่งภายในประเทศและต่างประเทศ โดยเฉพาะเวียดนาม จีน และสหภาพยุโรป
นโยบายด้านการจัดซื้อจัดหาของลูกค้าได้เปลี่ยนไปจากเดิมหลังจากได้รับผลกระทบจากเหตุการณ์น้ำท่วมในปีที่ผ่านมา
เพื่อสนองต่อแผนการจัดการความเสี่ยงในด้านการส่งมอบไม่เป็นไปตามกำหนด
จากนโยบายดังกล่าวทำให้การวางกลยุทธ์ทางด้านราคา
และการสร้างความเชื่อมั่นในด้านการส่งมอบ และคุณภาพผลิตภัณฑ์ต้องมีความสอดคล้องกัน

(3) ด้านบริการ

บริษัทฯ มุ่งเน้นให้ความสำคัญกับการบริการทั้งก่อนและหลังการขาย
โดยการส่งเสริมและพัฒนาบุคลากรให้มีความรู้และความชำนาญทั้งทีมงานด้านการขายและทีมบริการเทคนิค
เพื่อให้ตอบสนองความต้องการของลูกค้าได้อย่างรวดเร็ว และตรงตามความต้องการ
ทีมงานบริการเทคนิคมีการติดตามการใช้ผลิตภัณฑ์ของลูกค้าอย่างใกล้ชิด
โดยกำหนดแผนการให้บริการร่วมกับลูกค้าและรายงานผล
รวมถึงให้ข้อเสนอแนะให้ลูกค้าทราบอย่างเป็นระยะ
นอกจากนี้ได้มีการจัดอบรมให้ความรู้เกี่ยวกับผลิตภัณฑ์ของบริษัทฯ ในเรื่องการใช้งาน การเก็บรักษา
และการตรวจสอบคุณภาพให้กับลูกค้าทั้งในประเทศและต่างประเทศ
เพื่อส่งเสริมความรู้ความเข้าใจและลดปัญหาที่อาจเกิดขึ้น

ทางด้านการส่งมอบผลิตภัณฑ์อันเป็นหัวใจหลักที่จะนำสินค้าส่งมอบให้ลูกค้าได้ถูกต้อง ครบถ้วน
และตรงตามเวลานั้น บริษัทฯ ใช้ระบบ GPS เพื่อการติดตามและตรวจสอบสถานะ
มีการกำหนดเวลาการส่งมอบร่วมกับลูกค้าเพื่อบริหารเที่ยวการส่งและลดเวลาการจอดรอเพื่อลำเลียงสินค้า
รวมถึงการหาพันธมิตรที่มีความชำนาญด้านการขนส่ง มาช่วยเสริมให้การส่งมอบมีความสะดวก
รวดเร็ว และให้บริการได้ทันทีแม้ความต้องการที่เข้ามาจะเป็นกรณีที่เร่งด่วน บริษัทฯ
จึงมีความพร้อมที่จะมุ่งเน้นเสริมสร้างความแข็งแกร่งด้านการบริการ
อันเป็นกลยุทธ์หลักที่สำคัญในสภาพการแข่งขันเช่นปัจจุบัน

(4) การพัฒนาผลิตภัณฑ์

บริษัทฯ มีการติดตามสถานการณ์การใช้บรรจุภัณฑ์ในตลาดอย่างสม่ำเสมอ
ศึกษาแนวโน้มการเปลี่ยนแปลงพฤติกรรมของผู้บริโภคที่มีต่ออุตสาหกรรมเครื่องดื่ม
รวมถึงติดตามรูปแบบการส่งเสริมการขายของลูกค้าอย่างใกล้ชิด
เพื่อนำมาพิจารณาพัฒนาผลิตภัณฑ์ให้สามารถตอบสนองความต้องการของตลาดได้ทันท่วงที ในปี 2555
บริษัทฯ ได้พัฒนา ผลิตภัณฑ์ใหม่ เพื่อทดแทนการนำเข้า ได้แก่ ฝาสำหรับเครื่องดื่มซุปไก่และรังนก
รวมถึงฝาพลาสติกชนิด Short Height เพื่อใช้กับขวด PET มาตรฐาน PCO 1881
สำหรับระบบการผลิตปลอดเชื้อ โดยได้รับการสนับสนุนจากบริษัท เจแปน คราวน์คอร์ค จำกัด
ผู้สนับสนุนทางเทคโนโลยีที่สำคัญ

ภาวะอุตสาหกรรมและการแข่งขัน

ในปี 2555 ผลกระทบจากมหาอุกทกภัยปี 2554 ยังมีต่อเนื่องมาถึงปี 2555
โรงงานอุตสาหกรรมหลายแห่งซึ่งเป็นผู้ผลิตอาหาร เครื่องดื่ม
และบรรจุภัณฑ์ต้องใช้เวลาในการฟื้นฟูเพื่อให้กลับมาทำการผลิตได้ตามปกติ
โดยเฉพาะโรงงานที่อยู่ในนิคมอุตสาหกรรมที่ถูกน้ำท่วม ซึ่งมีผู้ผลิตเครื่องดื่มรวมอยู่ด้วย
และการฟื้นฟูต้องใช้ระยะเวลา จึงส่งผลต่อการใช้บรรจุภัณฑ์ในช่วงต้นปี
นอกจากนี้การเปลี่ยนแปลงที่สำคัญในช่วงปลายปี 2555
ของผู้ผลิตเครื่องดื่มที่มีการออกตราสินค้าใหม่สู่ตลาด ส่งผลให้ตลาดมีการเติบโตเพิ่มขึ้น
และผู้ผลิตมีการออกผลิตภัณฑ์ใหม่สู่ท้องตลาด จึงป็นการกระตุ้นอัตราการบริโภค

1.  ขนาดตลาดและอัตราการเติบโต

ขนาดตลาดบรรจุภัณฑ์สำหรับขวดแก้วปิดผนึกด้วยฝาโลหะในปี 2555 มีอัตราการเติบโตเพิ่มขึ้นร้อยละ
7 เมื่อเทียบกับปีที่ผ่านมา
ซึ่งเป็นผลส่วนหนึ่งจากการฟื้นตัวของธุรกิจภายหลังจากภาวะน้ำท่วมในช่วงปลายปี 2554
เมื่อกลับมาดำเนินธุรกิจได้จึงมีการเร่งผลิตเพื่อกระจายสินค้าออกสู่ตลาดในสัดส่วนที่เพิ่มขึ้นในช่วงครึ่งปีแรก
อย่างไรก็ตาม บางอุตสาหกรรมก็ได้รับผลกระทบในระยะยาว
ทำให้ผู้ผลิตบรรจุภัณฑ์และผู้ผลิตเครื่องดื่ม ลดขนาดธุรกิจลง
และมีการย้ายฐานการผลิตไปยังประเทศใกล้เคียง สำหรับบรรจุภัณฑ์ฝาพลาสติก
สำหรับเครื่องดื่มบรรจุก๊าช ชา เครื่องดื่มฟังก์ชั่นนัลดริงค์ เครื่องดื่มเพื่อสุขภาพ และน้ำผลไม้
รวมถึงเครื่องดื่มที่บรรจุด้วยระบบปลอดเชื้อ มีการขยายตัวมากกว่าร้อยละ 20
และแนวโน้มเติบโตอย่างต่อเนื่อง โดยผู้ผลิตมีแผนขยายกำลังการผลิตในช่วงปลายปี 2555
ต่อเนื่องในปี 2556 สำหรับปี 2555 ลูกค้ามีการทำกิจกรรมส่งเสริมการตลาดอย่างต่อเนื่องตลอดปี
รูปแบบการทำโปรโมชั่นมีการพัฒนาให้ตรงความต้องการขยายกลุ่มเป้าหมาย
สำหรับผลิตภัณฑ์ที่ไม่มีการส่งเสริมการขาย จึงสูญเสียสัดส่วนการขายในบางช่วงเวลา

2.  สภาพการแข่งขัน

ปัจจุบันการเข้ามาของบรรจุภัณฑ์จากผู้ผลิตในต่างประเทศมีมากขึ้น
ประกอบกับผู้ผลิตบรรจุภัณฑ์ในประเทศมีเพิ่มขึ้น ส่งผลให้มีการแข่งขันสูง
ขณะเดียวกันผู้ผลิตเครื่องดื่มก็มีการปรับเปลี่ยนการใช้บรรจุภัณฑ์ที่แตกต่าง
เพื่อสร้างจุดเด่นให้กับตัวสินค้าและช่วยลดต้นทุนลง เช่น
บรรจุภัณฑ์ที่มีน้ำหนักเบาและใช้วัตถุดิบน้อยลง
ทำให้ผู้ประกอบการในประเทศต้องเร่งปรับตัวเพื่อเตรียมรับสถานการณ์ดังกล่าว บริษัทฯ
เองก็ต้องมีการปรับตัวให้ทันต่อความต้องการของลูกค้าที่มีการเปลี่ยนแปลงตลอดเวลาเช่นกัน
ไม่ว่าจะเป็นด้านเทคโนโลยีการผลิตให้สินค้ามีคุณภาพ มีรูปแบบทันสมัย
หรือมีรูปแบบตามที่ลูกค้าต้องการ และสะดวกในการใช้งาน
รวมทั้งมีการขยายฐานลูกค้าไปในอุตสาหกรรมเครื่องดื่มแต่ละประเภทเพิ่มขึ้น
ตลอดจนให้ความสำคัญกับการกำหนดราคาจำหน่ายสินค้าที่เหมาะสมและเป็นธรรม
มีการให้บริการก่อนและหลังการขายอย่างต่อเนื่อง ทั้งนี้
เพื่อเพิ่มขีดความสามารถในการแข่งขันของบริษัทฯ กับผู้ผลิตฝาเครื่องดื่มรายอื่นๆ ในตลาด
และเพิ่มส่วนแบ่งตลาดของบริษัทฯ

3.  แนวโน้มธุรกิจ

ในช่วงระยะเวลา 5 ปีที่ผ่านมา
พบว่าอุตสาหกรรมเครื่องดื่มมีการเติบโตอย่างต่อเนื่องและมีการนำเสนอผลิตภัณฑ์ใหม่ๆ
ออกสู่ตลาดตลอดเวลา โดยเฉพาะอย่างยิ่งกลุ่มเครื่องดื่มประเภทชา เครื่องดื่มเพื่อสุขภาพ
เครื่องดื่มบำรุงผิวพรรณ น้ำผลไม้ น้ำสมุนไพร หรือฟังก์ชั่นนัลดริงค์
เป็นผลิตภัณฑ์ที่ได้รับการตอบรับจากผู้บริโภคเป็นอย่างดี
อีกทั้งพฤติกรรมผู้บริโภคที่ให้ความสำคัญกับสุขภาพ และวิถีชีวิตที่เปลี่ยนไป
ทำให้บรรจุภัณฑ์ขวดพลาสติกได้รับความนิยม
และได้เข้าแทนที่บรรจุภัณฑ์ขวดแก้วในบางอุตสาหกรรมอย่างมีนัยสำคัญด้วย

จากแนวโน้มดังกล่าว บริษัทฯ
จึงเตรียมแผนงานรองรับโดยการเพิ่มกำลังการผลิตผลิตภัณฑ์ฝาพลาสติก
เพื่อรองรับในทุกกลุ่มผลิตภัณฑ์ รวมถึงการขยายตลาดไปสู่ภูมิภาคเอเชียตะวันออกเฉียงใต้
ซึ่งมีการขยายตัวของอุตสาหกรรมเครื่องดื่มในทิศทางเดียวกัน

4.  ความยากง่ายของผู้ที่จะเข้ามาเป็นคู่แข่งขันรายใหม่

บริษัทฯ ได้รับการถ่ายทอดเทคโนโลยีการผลิตฝาที่ทันสมัยจาก บริษัท เจแปน คราวน์คอร์ค จำกัด
ซึ่งเป็นบริษัทในเครือของ บริษัท โตโย ไซกัน จำกัด
ซึ่งเป็นผู้นำด้านการผลิตบรรจุภัณฑ์ในประเทศญี่ปุ่น ทำให้การผลิตสินค้าของบริษัทฯ มีคุณภาพ
และได้รับความไว้วางใจจากลูกค้า
อีกทั้งปัจจุบันยังพบว่าผู้ผลิตเครื่องดื่มบางรายมีการลงทุนผลิตบรรจุภัณฑ์ใช้เอง
เนื่องจากต้องการลดต้นทุน และลดความเสี่ยงในเรื่องการขาดแคลน
ดังนั้นการเข้ามาของผู้ผลิตรายใหม่ในอุตสาหกรรมผลิตฝาขวดเครื่องดื่ม
จึงต้องเผชิญกับภาวะการแข่งขันที่สูง นอก เหนือจากจะต้องมีเทคโนโลยีการผลิตที่ทันสมัย
ที่ช่วยเพิ่มความสามารถในการแข่งขันด้านคุณภาพของผลิตภัณฑ์และราคาขายแล้ว
ผู้ผลิตรายใหม่ยังต้องสร้างความเชื่อมั่นในตัวผลิตภัณฑ์
รวมทั้งสร้างสัมพันธภาพที่ดีต่อคู่ค้าและลูกค้าในอุตสาหกรรมนี้

อย่างไรก็ตาม ตามกรอบข้อตกลงเขตการค้าเสรีอาเซียน ย่อมเปิดโอกาสให้บรรจุภัณฑ์ต่างๆ
รวมทั้งฝาปิดขวดเครื่องดื่มจากต่างประเทศเข้ามาในประเทศมากขึ้นอย่างหลีกเลี่ยงไม่ได้
เพื่อลดความเสี่ยงที่จะสูญเสียส่วนแบ่งตลาดให้แก่คู่แข่งรายใหม่ บริษัทฯ
จึงมองหาลู่ทางที่จะขยายตลาดเพิ่มเติมทั้งในประเทศและต่างประเทศ

5.  ความเป็นไปได้ที่จะมีสินค้าทดแทน

ปัจจัยสำคัญประการหนึ่งที่ผู้บริโภคใช้พิจารณาเลือกซื้อเครื่องดื่ม คือบรรจุภัณฑ์ของเครื่องดื่มนั้นๆ
โดยจะพิจารณาจากองค์ประกอบหลายอย่าง เช่น ขวดที่ใช้บรรจุต้องมีคุณภาพดี
มีฝาปิดผนึกแน่นหนาสามารถป้องกันสิ่งปลอมปนมิให้เข้าไปในผลิตภัณฑ์ได้
ฝาปิดผนึกจึงนับเป็นส่วนประกอบสำคัญอันหนึ่งของบรรจุภัณฑ์เครื่องดื่ม
ที่ช่วยสร้างความมั่นใจในความสะอาดและความปลอดภัยที่ผู้บริโภคมีต่อเครื่องดื่มนั้น

ปัจจุบันการใช้บรรจุภัณฑ์พลาสติกสำหรับเครื่องดื่มกำลังเป็นที่นิยม
เนื่องจากมีรูปแบบที่หลากหลายและสามารถปรับเปลี่ยนให้สอดคล้องกับพฤติกรรมของผู้บริโภคได้ง่าย
นอกจากนี้บรรจุภัณฑ์พลาสติกยังสะดวกต่อการวางขายตามร้านสะดวกซื้อ หรือห้างสรรพสินค้า
ซึ่งในขณะนี้ยังไม่มีแนวโน้มว่าจะมีบรรจุภัณฑ์ใดมาแทนบรรจุภัณฑ์พลาสติกในระยะเวลาอันใกล้นี้
บริษัทฯ ได้ตระหนักถึงสถานะการณ์ดังกล่าว พร้อมมีแนวทางในการพัฒนาฝาพลาสติกของบริษัทฯ
ให้มีคุณภาพดียิ่งขึ้นและเหมาะสมกับการใช้งานของผู้ผลิตเครื่องดื่ม

ยอดขายของกลุ่มลูกค้ารายใหญ่และสัดส่วนการจำหน่าย

ในระยะเวลา 3 ปีที่ผ่านมา มีการขายให้แก่ลูกค้ารายใหญ่ 10
รายแรกคิดเป็นร้อยละเทียบกับยอดขายรวมของบริษัทฯ ดังนี้

  หน่วย : ล้านบาท

+-------------+----------+--------------------------+-----------------+
| ปี           | ย        | ยอดขายเฉพาะลูกค้า 10       | คิดเป็นร้อยละ      |
|             | อดขายรวม | รายแรก                   |                 |
+-------------+----------+--------------------------+-----------------+
| 2553        | 2,466    | 1,874                    | 76.0            |
|             |          |                          |                 |
| 2554        | 2,539    | 1,911                    | 75.3            |
|             |          |                          |                 |
| 2555        | 2,704    | 1,995                    | 73.8            |
+-------------+----------+--------------------------+-----------------+

  ลูกค้ารายใหญ่ของบริษัทฯ ใน 10 รายแรก มีจำนวน 3 ราย เป็นผู้ถือหุ้นของบริษัทฯ คือ

  1) บริษัท บุญรอดบริวเวอรี่ จำกัด และบริษัทในเครือ

2)  บริษัท เสริมสุข จำกัด (มหาชน)

3)  บริษัท กรีนสปอต จำกัด

  บริษัทฯ ไม่มีการขายให้กับลูกค้ารายใดเกินร้อยละ 30 ของรายได้รวมในระยะ 3 ปีที่ผ่านมา

สัดส่วนการจำหน่ายผลิตภัณฑ์ในประเทศและต่างประเทศ

  หน่วย : ล้านบาท

+------------+------------------+--------------------+----------------+
| ปี          | ย                | ยอดจำหน่ายต่างประเทศ | ยอดจำหน่ายรวม   |
|            | อดจำหน่ายในประเทศ |                    |                |
+------------+------------------+--------------------+----------------+
| 2553       | 2,053            | 413                | 2,466          |
|            |                  |                    |                |
| (%)        | 83.3             | 16.7               | 100            |
+------------+------------------+--------------------+----------------+
| 2554       | 1,994            | 545                | 2,539          |
|            |                  |                    |                |
| (%)        | 78.5             | 21.5               | 100            |
+------------+------------------+--------------------+----------------+
| 2555       | 2,141            | 563                | 2,704          |
|            |                  |                    |                |
| (%)        | 79.18            | 20.82              | 100            |
+------------+------------------+--------------------+----------------+

ตลาดต่างประเทศที่สำคัญ ได้แก่ อินโดนีเซีย พม่า เวียดนาม ออสเตรเลีย นิวซีแลนด์ ไต้หวัน ลาว
ฟิลิปปินส์ และกัมพูชา เป็นต้น

กราฟแสดงยอดการจำหน่ายผลิตภัณฑ์ในประเทศและต่างประเทศ

[]

สิทธิหรือข้อจำกัดในการประกอบธุรกิจ

บริษัทฯ ได้รับสิทธิเกี่ยวกับกรรมวิธีตลอดจนเทคนิคการผลิตฝาจีบ ฝาเกลียวกันปลอม ฝาพลาสติก
ฝาวงแหวนแม็กซี่ จากบริษัท เจแปน คราวน์คอร์ค จำกัด ประเทศญี่ปุ่น โดยบริษัทฯ
ชำระค่าสิทธิการผลิตเป็นจำนวนร้อยละของยอดขายสุทธิของแต่ละผลิตภัณฑ์

กำลังการผลิตและปริมาณการผลิต

+------------+-------+----------+-------+----------+-------+----------+
| ผลิตภัณฑ์     | ปี     |          | ปี     |          | ปี     |          |
|            | 2555  |          | 2554  |          | 2553  |          |
+------------+-------+----------+-------+----------+-------+----------+
|            | กำล   | อ        | กำล   | อ        | กำล   | อ        |
|            | ังการผ | ัตราการใช้ | ังการผ | ัตราการใช้ | ังการผ | ัตราการใช้ |
|            | ลิตรวม |          | ลิตรวม |          | ลิตรวม |          |
|            | (ล    | กำ       | (ล    | กำ       | (ล    | กำ       |
|            | ้านชิ้น) | ลังการผลิต | ้านชิ้น) | ลังการผลิต | ้านชิ้น) | ลังการผลิต |
|            |       | (%)      |       | (%)      |       | (%)      |
+------------+-------+----------+-------+----------+-------+----------+
| ก          | 1     | 57       | 1     | 56       | 1     | 57       |
| ลุ่มผลิตภัณฑ์ฝา | 4,058 |          | 3,998 |          | 3,100 |          |
+------------+-------+----------+-------+----------+-------+----------+

วัตถุดิบ และผู้จำหน่ายวัตถุดิบ

บริษัทฯ มีนโยบายส่งเสริมและสนับสนุนอุตสาหกรรมภายในประเทศ หากว่าวัตถุดิบนั้น
มีคุณภาพมาตรฐานและราคาต้นทุนไม่สูงกว่าที่นำเข้าจากต่างประเทศ บริษัทฯ
จะพิจารณาสั่งซื้อจากภายในประเทศก่อน โดยถือนโยบายการจัดซื้อวัตถุดิบว่า บริษัทฯ
จะจัดหาผู้ขายมากกว่า 1 ราย เพื่อให้มั่นใจว่าจะได้วัตถุดิบที่มีคุณภาพตรงตามมาตรฐาน
ราคาเหมาะสม และมีการส่งมอบตรงตามเวลา

การคัดเลือกผู้จำหน่ายวัตถุดิบ บริษัทฯ ให้ความสำคัญกับคุณภาพของวัตถุดิบในการผลิต เป็นอันดับแรก
โดยกำหนดเกณฑ์มาตรฐานในการตรวจสอบไว้อย่างชัดเจน
และเข้าตรวจสอบผู้จำหน่ายวัตถุดิบของบริษัทฯ อย่างสม่ำเสมอ
เพื่อให้มั่นใจว่าวัตถุดิบที่ใช้จะไม่มีผลกระทบต่อคุณภาพสินค้า ในแต่ละปีบริษัทฯ
จะแสวงหาผู้จำหน่ายวัตถุดิบรายใหม่ๆ อย่างเป็นระบบ
โดยการแยกกลุ่มของผู้จำหน่ายตามชนิดของวัตถุดิบ ดำเนินการทดสอบโดยฝ่ายประกันคุณภาพ
และใช้มาตรฐานในการประเมินตามระบบมาตรฐานสากล เช่น ISO, GMP, HACCP, OHSAS และ
FSSC 22000 เพื่อป้องกันปัญหาขาดแคลนวัตถุดิบในการผลิตของบริษัทฯ

+-----------------------+----------------------+-----------------------+
| ผลิตภัณฑ์                | วัตถุดิบหลักที่ใช้          | % การสั่งซื้อในประเทศ     |
+-----------------------+----------------------+-----------------------+
| กลุ่มผลิตภัณฑ์ฝาโลหะ       | แผ่นเหล็ก / แผ่นอลูมิเนียม | แผ่นเหล็ก 80/           |
|                       |                      | แผ่นอลูมิเนียม 80         |
+-----------------------+----------------------+-----------------------+
| กลุ่มผลิตภัณฑ์ฝาพลาสติก     | Polypropylene        | 80                    |
+-----------------------+----------------------+-----------------------+

ทั้งนี้ บริษัทฯ มิได้พึ่งพาการซื้อวัตถุดิบจากผู้จำหน่ายรายใดเกินกว่าร้อยละ 30
ของมูลค่าการซื้อวัตถุดิบทั้งหมด

ขั้นตอนและเทคโนโลยีการผลิต มีดังนี้

  ฝาประเภทโลหะ ฝาประเภทพลาสติก แผ่นพิมพ์

แหล่งที่มาของเทคโนโลยีการผลิต บริษัทฯ ได้รับการสนับสนุนทางวิชาการ
และเทคโนโลยีในการผลิตจาก บริษัท โตโยไซกัน ไกชา จำกัด และบริษัท เจแปน คราวน์คอรค์
จำกัด ประเทศญี่ปุ่น โดยบริษัทฯ
ชำระค่าสิทธิการผลิตเป็นจำนวนร้อยละของยอดขายสุทธิของแต่ละผลิตภัณฑ์
และค่าใช้จ่ายอื่นสำหรับความช่วยเหลือในการส่งช่างเทคนิคมาช่วยปรับปรุงการผลิตเป็นครั้งคราวตามความจำเป็น

การดำเนินการด้านสิ่งแวดล้อม และระบบบริหารงานมาตรฐานในการผลิต

นอกเหนือจากการให้ความสำคัญกับคุณภาพของผลิตภัณฑ์และบริการตามระบบบริหารงานคุณภาพ
(ISO9001) แล้ว บริษัทฯ ยังมุ่งเน้นการรักษาสภาพแวดล้อม
ที่จะส่งผลกระทบต่อผู้ปฏิบัติงานและชุมชนใกล้เคียง
มิให้เกิดมลภาวะในทุกกระบวนการผลิตและทุกปฏิบัติการ ตามนโยบายระบบการบริหารงานคุณภาพ
ระบบการจัดการสิ่งแวดล้อม และระบบการจัดการสุขลักษณะที่ดีของบริษัทฯ
โดยการพัฒนาพนักงานทุกระดับอย่างต่อเนื่องให้ตระหนักถึงความสำคัญของการใช้ทรัพยากรธรรมชาติอย่างมีประสิทธิภาพ
และลดผลกระทบต่อสิ่งแวดล้อมให้มีน้อยที่สุด ตลอดจนมุ่งมั่นทำการผลิตสินค้าที่มีความปลอดภัย
ถูกสุขลักษณะได้มาตรฐานทัดเทียมกับผลิตภัณฑ์อาหาร
และมีการวางมาตรการป้องกันอันตรายที่อาจเกิดขึ้นในแต่ละขั้นตอนของการผลิตไว้ล่วงหน้า
เพื่อให้แน่ใจว่าผลิตภัณฑ์ของบริษัทฯ มีความปลอดภัยต่อผู้บริโภค
จนได้รับการรับรองตามมาตรฐานระบบจัดการสิ่งแวดล้อม (ISO 14001)
ระบบการจัดการสุขลักษณะที่ดี (GMP) ระบบการวิเคราะห์อันตรายและจุดวิกฤตที่ต้องควบคุม
(HACCP)

สำหรับเรื่องสุขภาพและความปลอดภัยในการทำงานของพนักงาน ก็นับเป็นสิ่งสำคัญที่บริษัทฯ
มีเป้าหมายที่จะลดและควบคุมความเสี่ยงอันตรายที่อาจเกิดขึ้นกับพนักงานและผู้ที่เกี่ยวข้อง
จนได้รับการรับรองมาตรฐาน ระบบการจัดการอาชีวอนามัยและความปลอดภัย (OHSAS 18001)
โดยบริษัทฯ มีความมุ่งหวังว่าระบบบริหารมาตรฐานดังกล่าว จะส่งผลดีต่อพนักงาน ครอบครัว ชุมชน
และสังคมโดยรวมในที่สุด

นอกจากนี้ บริษัทฯ ได้ตระหนักถึงความสำคัญของสุขภาพและความปลอดภัยของผู้บริโภค
จึงได้ริเริ่มการดำเนินงานตามระบบความปลอดภัยอาหาร (FSSC 22000)
โดยคำนึงถึงการประกันคุณภาพความปลอดภัยของอาหารตลอดห่วงโซ่การผลิตอาหาร
เพื่อเพิ่มความเชื่อมั่นให้ผู้บริโภค โดยตั้งเป้าหมายในการขอการรับรองระบบดังกล่าวในปี 2556

บริษัทฯ ได้กำหนดให้มีนโยบาย เพื่อให้มีการดำเนินการที่สอดคล้องตามระบบบริหารงานมาตรฐาน
และปรับปรุงอย่างต่อเนื่อง ดังนี้

นโยบายและเป้าหมายของระบบการบริหารงานคุณภาพ ระบบการจัดการสิ่งแวดล้อม
ระบบการจัดการสุขลักษณะที่ดี (GMP) ระบบการวิเคราะห์อันตรายและจุดวิกฤตที่ต้องควบคุม
(HACCP) และระบบการจัดการอาชีวอนามัยและความปลอดภัย (OHSAS/TIS 18001)

บริษัทฯ มุ่งมั่นที่จะดำเนินงานต่าง ๆ ภายใต้นโยบายของระบบการบริหารงานคุณภาพ
ระบบการจัดการสิ่งแวดล้อม ระบบการจัดการสุขลักษณะที่ดี
ระบบการวิเคราะห์อันตรายและจุดวิกฤตที่ต้องควบคุม
และระบบการจัดการอาชีวอนามัยและความปลอดภัยดังนี้

1.  พัฒนาและปรับปรุงกระบวนการต่างๆ ในระบบการบริหารงานคุณภาพ
    ระบบการจัดการสิ่งแวดล้อม และระบบการจัดการอาชีวอนามัยและความปลอดภัยอย่างต่อเนื่อง
    โดยคำนึงถึงประสิทธิภาพของการจัดการทั่วทั้งองค์กร
    และประยุกต์ใช้ระบบการจัดการสุขลักษณะที่ดี
    รวมถึงระบบการวิเคราะห์อันตรายและจุดวิกฤติที่ต้องควบคุมในทุกกระบวนการผลิต
    เพื่อให้ได้ผลิตภัณฑ์ที่มีมาตรฐานทัดเทียมกับผลิตภัณฑ์อาหาร

2.  สร้างความเชื่อมั่นแก่ลูกค้าในระบบการบริหารจัดการด้านการผลิต การตรวจสอบ
    และการควบคุมคุณภาพผลิตภัณฑ์ของบริษัทฯ จะได้รับมอบผลิตภัณฑ์ที่มีคุณภาพตามที่ต้องการ
    รวมถึงการจัดการสิ่งแวดล้อม การจัดการอาชีวอนามัยและความปลอดภัย
    เพื่อเพิ่มความพึงพอใจและการยอมรับของลูกค้าต่อผลิตภัณฑ์และภาพลักษณ์ของบริษัทฯ

3.  ปฏิบัติตามกฎหมายและข้อกำหนดอื่นๆ ที่เกี่ยวข้องกับคุณภาพ ความปลอดภัยของผลิตภัณฑ์
    สิ่งแวดล้อม ความปลอดภัยอาชีวอนามัยและสภาพแวดล้อมในการทำงาน

4.  บริหารจัดการด้านสิ่งแวดล้อม เพื่อลดและป้องกันผลกระทบ โดยทำการศึกษา ชี้บ่งประเด็น
    และประเมินผลกระทบ เพื่อให้เกิดการปรับปรุงอย่างต่อเนื่อง
    รวมถึงการใช้พลังงานและทรัพยากรธรรมชาติอย่างมีประสิทธิภาพ

5.  บริหารจัดการด้านความปลอดภัย อาชีวอนามัยและสภาพแวดล้อมในการทำงาน
    เพื่อลดและป้องกันไม่ให้เกิดการบาดเจ็บ การเจ็บป่วยทั้งในงานและนอกงาน โดยทำการศึกษา
    ประเมินความเสี่ยง เพื่อให้เกิดการปรับปรุงอย่างต่อเนื่อง

6.  พัฒนาพนักงานทุกระดับอย่างต่อเนื่อง
    เพื่อให้มีความรู้ความสามารถในการปฏิบัติงานและตระหนักถึงความสำคัญ
    และปฏิบัติตามระบบการบริหารงานคุณภาพ ระบบการจัดการสิ่งแวดล้อม
    ระบบการจัดการอาชีวอนามัยและความปลอดภัย ระบบการจัดการสุขลักษณะที่ดี
    รวมถึงระบบการวิเคราะห์อันตรายและจุดวิกฤตที่ต้องควบคุม อย่างเคร่งครัด

การดำเนินงานที่ผ่านมา

บริษัทฯ ได้ดำเนินการตามแผนการเฝ้าติดตามและการตรวจวัดกระบวนการที่ต้องควบคุมต่าง ๆ ดังนี้

-   ควบคุมคุณภาพน้ำทิ้งให้เป็นไปตามกฎหมายกำหนด มีระบบบำบัดน้ำเสีย ก่อนปล่อยออกสู่ภายนอก
    เพื่อไม่ให้เกิดผลกระทบต่อชุมชน
    มีการตรวจสอบคุณภาพน้ำทิ้งอยู่เป็นประจำโดยห้องปฏิบัติการเอกชนที่ได้รับการรับรองจากกรมโรงงานอุตสาหกรรม

-   ตรวจสอบปริมาณของสารเจือปนในอากาศที่ปล่อยออกจากปล่องโรงงาน (สู่ภายนอก)
    โดยห้องปฏิบัติการเอกชนที่ได้รับการรับรองโดยกรมโรงงานอุตสาหกรรม
    เพื่อตรวจวัดปริมาณฝุ่นละออง และสารเจือปน

-   ของเสียทุกชนิดของบริษัทฯ
    ได้ถูกคัดแยกและส่งไปกำจัดหรือบำบัดโดยบริษัทที่ได้รับอนุญาตจากกรมโรงงานอุตสาหกรรม
    ทั้งนี้ การดำเนินงานทุกขั้นตอนได้รับอนุญาตจากกรมโรงงานอุตสาหกรรม
    มีการควบคุมและตรวจสอบการปฏิบัติให้สอดคล้องกับการอนุญาตโดยหน่วยงานทั้งภายในและภายนอกอย่างสม่ำเสมอ

-   จากกระบวนการผลิตที่มีงานขึ้นรูป ทำให้เกิดเสียงดัง บริษัทฯ
    ได้ทำการป้องกันและควบคุมโดยการติดตั้งระบบปรับอากาศภายในอาคารโรงงาน
    ซึ่งช่วยควบคุมเสียงดังไม่ให้กระจายสู่ภายนอก

-   จัดอุปกรณ์ลดเสียงให้กับพนักงานเพื่อสวมป้องกันเสียงขณะปฏิบัติงาน

-   ตรวจวัดเสียง แสง ความร้อน ฝุ่น สารเคมี และไอระเหย
    ในบริเวณที่ทำงานและสถานที่จัดเก็บ ตามประกาศกระทรวงมหาดไทย
    เรื่องความปลอดภัยในการทำงานเกี่ยวกับภาวะแวดล้อม
    ช่วยให้พนักงานอยู่ในสภาพการทำงานที่ปลอดภัย ปลอดมลพิษ ขณะเดียวกัน
    โปรแกรมการตรวจสุขภาพประจำปี
    ช่วยยืนยันความเหมาะสมของมาตรการในการดูแลและป้องกันผลกระทบจากการทำงานที่อาจมีต่อพนักงาน

-   นำกระบวนการรีไซเคิลมาช่วยในการลดปริมาณการใช้ทรัพยากรธรรมชาติ
    และมีการพิจารณาแผนการจัดการสิ่งแวดล้อม ให้มีความเหมาะสมและทันสมัยอยู่เป็นประจำทุกปี

-   ดำเนินงานตามแผนการอนุรักษ์พลังงาน โดยใช้หลักการลดปริมาณการใช้พลังงาน
    เพิ่มประสิทธิภาพของเครื่องจักร และลดความสูญเสีย
    รวมทั้งให้ความรู้แก่พนักงานในด้านการอนุรักษ์พลังงาน

-   ดำเนินงานตามมาตรการ High Performance Blower
    ของคณะทำงานด้านการอนุรักษ์พลังงาน และได้รับเงินสนับสนุสจำนวน 1,734,063.10 บาท
    จากกองทุนเพื่อส่งเสริมการอนุรักษ์พลังงาน โครงการส่งเสริมการจัดการด้านการใช้พลังงาน
    โดยวิธีประกวดราคา (ส่วนผู้ร่วมโครงการ)

ผลสำเร็จตามเป้าหมาย

การได้รับการรับรอง ระบบ OHSAS นับเป็นการยืนยันว่าบริษัทฯ ให้การดูแลพนักงาน ผู้มาติดต่องาน
ผู้เยี่ยมชม ผู้รับเหมา ผู้รับจ้างช่วง ในเรื่องอาชีวอนามัยและความปลอดภัย
โดยมีการตรวจสอบและดำเนินการอย่างต่อเนื่อง
รวมถึงการดำเนินการตามแผนปฏิบัติงานด้านสิ่งแวดล้อมที่สอดคล้องกับข้อกำหนดของมาตรฐานการจัดการด้านสิ่งแวดล้อม
ISO14001 กฎหมายและข้อกำหนดด้านสิ่งแวดล้อมของหน่วยงานราชการ
ทั้งส่วนกลางและส่วนท้องถิ่น รวมถึงการป้องกันการเกิดมลภาวะ ณ จุดกำเนิด
และสนองตอบความต้องการของลูกค้า
โดยการใช้พลังงานและทรัพยากรธรรมชาติอย่างมีประสิทธิภาพ

การได้รับการรับรองระบบจากการตรวจติดตามการรักษาระบบบริหารงานมาตรฐานทุกระบบ
จากสถาบันรับรองมาตรฐานไอเอสโอ มาอย่างต่อเนื่องกันนับ 10 ปี
รวมถึงการดำเนินงานตามแผนการจัดการด้านสิ่งแวดล้อมและแผนการอนุรักษ์พลังงาน
ที่สำเร็จลุล่วงได้ผลตามเป้าหมายทุกโครงการ
เป็นการแสดงให้เห็นถึงการดำเนินงานได้สำเร็จตามเป้าหมายเป็นอย่างดี มีประสิทธิผล